Ufologia

Ufologia (ingelesezko UFO, Unidentified Flying Object lokuziotik) Objektu Hegalari Ezezagunei buruzko ikerketa egiten duen diziplina da, horretarako oinarritzat horien inguruko materialen azterketa, bestak beste, argazkiak, testigantzak, bideoak, radarrek jasotako gertaeren txostenak... Ikerketa horretatik fenomenoaren jatorriaren inguruko hipotesiak sortzen saiatu da sasi-zientzia hori. Mundu zientifiko ofizialak ez du zientziatzat jotzen diziplina hori.

Sarritan ufologiaren ikertzaileek modu espekulatiboan jokatzen dute, hasieratik objektu horien jatorri estralurtarra baieztatuz. Horietaz gainera, Objektu Hegalari Ezezagunekin zuzenean beste fenomeno eta gertaera misteriotsu asko lotzen dituzte:
 Abdukzio kasuak
 Landa-zirkuluak edo Crop Circles deritzenak
 Antzinako zibilizazioetako eraikinak (Pampas de Jumana eta Nazcako lerroak eta geoglifoak, esaterako), estralurtarren eragina horien bitartez azaldu nahian
 Logelako bisitariak
 Beltzezko gizonak
 Abereek jasandako erasoak
Fenomeno hauetako asko ezin dira ondo azaldu baina Ufologiak ematen dizkien interpretazioak oso manipulatuak eta lerratiak izaten dira, nahiz eta tartean asmo oneko ikertzaileak egon ere badauden.

Ufologiak zabaldutako kasu ospetsuak 
 1947: Ameriketako Estatu Batuetan. Kenneth Arnold pilotuaren begiztapena.
 1947: Ameriketako Estatu Batuetan. Roswell gertakaria.
 1952: Washington DC-n ezagutu zen horrelako objektuen begiztatze masiboa.
 1961: Betty eta Barney Hill bikote estatubatuarraren ustezko abdukzioa
 1976: Teherango gertaera (Iran).
 1980: Rendlesham Forest-eko (Britania Handia) gertaera.
 1989tik 1991ra gertatutako begiztatze masiboa Belgikan.
 1997: Phoenixen argiak (AEB).

Ufologiaren inguruko idazle ospetsuak 
 Jacques Vallée - Frantzia
 Fernando Jiménez del Oso - Espainia
 Erich von Däniken - Suitza
 Juan García Atienza - Espainia
 Andreas Faber-Kaiser - Katalunia
 Daniel Perissé - Argentina
 Javier Sierra - Espainia
 Fabio Zerpa - Uruguai
 Sixto Paz - Peru
 Juan Jose Benítez - Euskal Herria
 Antonio Ribera - Katalunia
 Salvador Freixedo - Galizia
 Bruno Cardeñosa - Galizia
 Iker Jiménez - Euskal Herria

Ufologia Euskal Herrian 
Ikusten denez ufologo ospetsu batzuk Euskal Herrian jaioak dira. Horrek, modu batez, sasi-zientzia horrek gure artean izan duen eragina erakusten du. Dena dela, Euskal Herrian ez dira begiztapen ospetsuak eman, nahiz eta kasuak gertatu. Batzuk aipatzeagatik hauexek jasoko ditugu:
 Iparraldeko itsasoan gertatutako itsasontzien desagerpenak. Gertaerak 70eko hamarkadan eman omen ziren eta "triangelu" batez hitz egin zen.
 Igeldo atzealdeko itsaspeko OHE basea. Urte beretan gertatu zen. Kasu bat baino gehiago hiri kondaira bat izan zen.
 Bestetik, zenbait toki oso onak omen dira OHEak ikusteko: Jaizkibel mendia, Larrun mendia, Trebiñu (barrendegia) -bereziki Otxate, Bardea... Orokorrean, euskal mitologiak markatutako leku magikoekin lotzen dira.
 Arrakasta handia izan zuen euskal mitologiarekin gaia lotzeko joera, megalitoekin, Mariren kobazuloak... Bereziki ospetsua Done Mikel Aralarkoaren santutegian dagoen aingeruaren irudia astronauta estralurtar batekin lotzeko asmoa.

Elkarteen artean ezagunena Adonai izenekoa izan zen. Bere gune nagusia Gasteizen zuen. Talde horrek garai batean Eugenio Siragusaren Fraternella Cosmicarekin lotura izan zuen baina denborarekin, italiarrarenak sekta itxura hartu zuenean, eten zuten lotura hori.

Bestetik, fenomenoaren aurrean eszeptikoen mogimenduak indar handia izan du gure artean. Esaterako ARP- Sociedad para el Avance del Pensamiento Crítico izeneko elkarteak Gasteizen eman zituen lehenengo urratsak . Horrelako elkarteek batzuetan oso joera gogorra erakutsi dute eta batzuetan sektariotzat hartu izan dira.

Kanpoko loturak 
  Ufologiaren Berriak
  Center for UFO Studies
  Groupe d'Études et d'Informations sur les Phénomènes Aérospatiaux Non-identifiés
  British UFO Research Association
  Committee for Skeptical Inquiry UFO resources. Fenomenoarekin eszeptikoak diren ikerlariak.
  [http://www.escepticos.es/ ARP- Sociedad para el Avance del Pensamiento Crítico elkartearen web orria.

Erreferentziak

Ikus, gainera 

 Beltzezko gizonak
 Astrobiologia

Kanpo estekak 

Ufologia
Pseudozientzia